Τεχνολογικό Εκπαιδευτικό Ίδρυμα Δυτικής Ελλάδας

Το Τεχνολογικό Εκπαιδευτικό Ίδρυμα Δυτικής Ελλάδας ήταν ένα Ανώτατο Εκπαιδευτικό Ίδρυμα της Ελλάδας, με έδρα την Πάτρα, με περισσότερους από 20.000 σπουδαστές.

Ιστορία
Το πρώην ΤΕΙ Δυτικής Ελλάδας στην πορεία του χρόνου είχε αρκετές επωνυμίες. Ξεκίνησε τη λειτουργία του ως Κ.Α.Τ.Ε.Ε. το 1970 και στη συνέχεια πήρε την ονομασία Κ.Α.Τ.Ε. Αργότερα, με τον ιδρυτικό νόμο των ΤΕΙ το 1983, μετονομάστηκε σε ΑΤΕΙ Πατρών. Το 2013 με το Σχέδιο "Αθηνά", το ΑΤΕΙ Πατρών και το ΑΤΕΙ Μεσολογγίου συγχωνεύθηκαν και πήρε το όνομα ΤΕΙ Δυτικής Ελλάδας. Το 2019 με τον νόμο 4610/2019 το ΤΕΙ Δυτικής Ελλάδας καταργείται και οι σχολές ΣΤΕΓ & ΤΕΤΡΟΔ, ΣΔΟ και ΣΕΥΠ μαζί με τα τμήματα αυτών απορροφούνται από το Πανεπιστήμιο Πατρών, ενώ η ΣΤΕφ απορροφάται από το Πανεπιστήμιο Πελοποννήσου. Ο νόμος αυτός έρχεται να ανανεώσει τον χάρτη της Τριτοβάθμιας Εκπαίδευσης δημιουργώντας, συγχωνεύοντας και καταργώντας σχολές και τμήματα. Η λειτουργία των περισσότερων τμημάτων αρχίζει από το ακαδημαϊκό έτος 2019-2020.09-05-19 Δημοσιεύθηκε σε ΦΕΚ ο νόμος “Συνέργειες Πανεπιστημίων και Τ.Ε.Ι., πρόσβαση στην Τριτοβάθμια Εκπαίδευση, Πειραματικά Σχολεία, ΓΑΚ και λοιπές διατάξεις”

Έμβλημα
Το έμβλημα (λογότυπο) του ΤΕΙ Δυτικής Ελλάδας προέκυψε από ένα χαρακτικό έργο που φιλοτεχνήθηκε από τον Αριστογιάννη Γαρμπή, Καθηγητή του Τμήματος Διοικητικής Επιστήμης και Τεχνολογίας του Πανεπιστημίου Πατρών και εγκρίθηκε προς χρήση από την σύγκλητο του ιδρύματος με τις αποφάσεις (α) αριθμ. 24/16-11-2015, (β) αριθμ. 2/2-2-2016 και το με αριθμ. 13639/8-4-2016 έγγραφο του Προέδρου του ΤΕΙ Δυτικής Ελλάδας.

Συμβολισμός
Το έμβλημα (λογότυπο) του ΤΕΙ Δυτικής Ελλάδας συμβολίζει τη συνένωση των δύο π. Ιδρυμάτων, ΤΕΙ Πάτρας και ΤΕΙ Μεσολογγίου και εμπνεύστηκε από την καλωδιωτή γέφυρα Ρίου – Αντιρρίου, «Χαρίλαος Τρικούπης». Η αναπαράσταση της συνένωσης πραγματοποιήθηκε με το σχήμα ενός πυλώνα της γέφυρας που τονίζει την θεμελίωση και τρία διπλά καλώδια στήριξης του οδοστρώματος, τα οποία συμβολίζουν τους τρεις Νομούς (Αχαΐας, Αιτωλοακαρνανίας και Ηλείας) και τις έξι πόλεις (Πάτρα, Μεσολόγγι, Πύργος, Αίγιο, Αμαλιάδα, Ναύπακτος), όπου εκτείνονταν το Ίδρυμα. Το λογότυπο σημειολογικά παραπέμπει στον Πίνακα του Ευγένιου Ντελακρουά, με τίτλο «Η Ελλάδα στα ερείπια του Μεσολογγίου».

Εγκαταστάσεις
Οι κεντρικές εγκαταστάσεις του πρώην Τ.Ε.Ι. Δυτικής Ελλάδας βρίσκονται στο προάστιο Κουκούλι της Πάτρας και περιστοιχίζονται από τις οδούς Μεγάλου Αλεξάνδρου, Δομίνικου Θεοτοκοπούλου, Νικολάου Γκύζη, Εμμανουήλ Πανσέληνου και Καλαβρύτων.

Γεωγραφική Έκταση Τμημάτων
Το πρώην ΤΕΙ Δυτικής Ελλάδας αποτελούταν από τέσσερις (4) σχολές και δεκατρία (13) τμήματα, μοιρασμένα σε έξι (6) πόλεις της περιφέρειας Δυτικής Ελλάδας (Πάτρα, Μεσολόγγι, Πύργος, Ναύπακτος, Αντίρριο, Αμαλιάδα και Αίγιο). Η Σχολή Τεχνολογίας Γεωπονίας και Τεχνολογίας Τροφίμων και Διατροφής (ΣΤΕΓ & ΤΕΤΡΟΔ) και η Σχολή Διοίκησης και Οικονομίας (ΣΔΟ) είχαν έδρα το Μεσολόγγι, ενώ η Σχολή Επαγγελμάτων Υγείας και Πρόνοιας (ΣΕΥΠ) και η Σχολή Τεχνολογικών Εφαρμογών (ΣΤΕφ) είχαν έδρα την Πάτρα.

Σχολές και Τμήματα
Σχολή Διοίκησης και Οικονομίας (ΣΔΟ)
Τμήμα Διοίκησης Επιχειρήσεων (με έδρα την Πάτρα και το Μεσολόγγι)
Τμήμα Διοίκησης, Οικονομίας και Επικοινωνίας Πολιτιστικών και Τουριστικών Μονάδων (με έδρα τον Πύργο)
Τμήμα Λογιστικής και Χρηματοοικονομικής (με έδρα το Μεσολόγγι)
Τμήμα Πληροφορικής και Μέσων Μαζικής Ενημέρωσης (με έδρα τον Πύργο)
Τμήμα Τουριστικών Επιχειρήσεων (με έδρα την Πάτρα)

Σχολή Επαγγελμάτων Υγείας και Πρόνοιας (ΣΕΥΠ)
Τμήμα Κοινωνικής Εργασίας (με έδρα την Πάτρα)
Τμήμα Λογοθεραπείας (με έδρα την Πάτρα)
Τμήμα Νοσηλευτικής (με έδρα την Πάτρα)
Τμήμα Οπτικής και Οπτομετρίας (με έδρα το Αίγιο)
Τμήμα Φυσικοθεραπείας (με έδρα το Αίγιο)

Σχολή Τεχνολογικών Εφαρμογών (ΣΤΕφ)
Τμήμα Ηλεκτρολόγων Μηχανικών T.E. (με έδρα την Πάτρα)
Τμήμα Μηχανολόγων Μηχανικών T.E. (με έδρα την Πάτρα)
Τμήμα Πολιτικών Μηχανικών T.E. (με έδρα την Πάτρα)
Τμήμα Μηχανικών Πληροφορικής T.E. (με έδρα το Αντίρριο)

Σχολή Τεχνολογίας Γεωπονίας και Τεχνολογίας Τροφίμων και Διατροφής (ΣΤΕΓ&ΤΕΤΡΟΔ)
Τμήμα Μηχανολογίας και Υδάτινων Πόρων (με έδρα το Μεσολόγγι)
Τμήμα Τεχνολογίας Αλιείας ‐ Υδατοκαλλιεργειών (με έδρα το Μεσολόγγι)
Τμήμα Τεχνολόγων Γεωπόνων (με έδρα την Αμαλιάδα)

Βιβλιοθήκη
Η λειτουργία της βιβλιοθήκης ξεκίνησε το 1989 και η συλλογή της καλύπτει όλες τις θεματικές περιοχές, από τα τμήματα των Σχολών που υπάγονται στο ίδρυμα. Περιλαμβάνει περίπου 25.000 τόμους βιβλίων, 200 τρέχοντες τίτλους περιοδικών και σύγχρονο οπτικοακουστικό υλικό σε μορφή κασετών, CD-ROM, DVD κ.λπ.

Ακαδημαϊκή Αξιολόγηση
Το ΤΕΙ Δυτικής Ελλάδας αξιολογήθηκε από την Αρχή Διασφάλισης και Πιστοποίησης της Ποιότητας στην Ανώτατη Εκπαίδευση (ΑΔΙΠ) και έλαβε συνολικά Θετική αξιολόγηση.

Δείτε Επίσης
Πανεπιστήμιο Πατρών
Πανεπιστήμιο Πελοποννήσου

Παραπομπές

Εξωτερικοί σύνδεσμοι
Επίσημη ιστοσελίδα Τ.Ε.Ι. Δυτικής Ελλάδας. teiwest.gr

Κατηγορία:Τεχνολογικά Εκπαιδευτικά Ιδρύματα